የወጪ ንግዱ ከጊዜ ወደ ጊዜ በመጠን እየቀነሰ መምጣቱ ተገለጸ
በሁለተኛው የዕድገትና ትራንስፎርሜሽን ዕቅድ ዘመን ኢኮኖሚያዊ መዋቅራዊ ሽግግር ቢሰራም የወጪ ንግዱ ከጊዜ ወደ ጊዜ በመጠን እየቀነሰ መምጣቱ ተገለጸ፡፡በብሔራዊ የኤክስፖርት አስተባባሪ ኮሚቴ በወጪ ንግድ ከተሰማሩ ባለሃብቶች ጋር በጠቅላይ ሚኒስትር ኃይለማርያም ደሣለኝ ሰብሳቢነት የጋራ ውይይት ታናንት አካሄደ፡፡በውይይቱ ላይ በሁለተኛው የዕድገትና ትራንስፎርሜሽን ዕቅድ ዘመን ኢኮኖሚያዊ መዋቅራዊ ሽግግር እንዲኖር ቢሰራም የወጪ ንግዱ ከጊዜ ወደ ጊዜ በመጠን እየቀነሰ መምጣቱ ተገልጿል፡፡በቡና ዘርፍ ያለው ሂደትም ተመሳሳይ መሆኑን የኢፌድሪ የሚኒስትሮች ምክር ቤት በላከው መግለጫ አስታውቋል፡፡ይህንን ችግር ለመቅረፍ የባለድርሻ አካላት ውይይት አስፈላጊ በመሆኑ ውይይቱ መካሄዱን ጠቁሟል ፡፡በዚህም የቡና የወጪ ንግድ ለረዥም ጊዜ እድገት አለማሳየቱ፤ የግብይት ስርዓቱ የተንዛዛ መሆን፤ የህገወጥ ንግድ አለመገታቱ፤ የቡና ጥራት አለመጠበቁና አልሚዎች በቁጥር አነስተኛ መሆናቸው ለችግሩ በምክንያትነት ከተቀመጡት መካከል ይጠቀሳሉ ነው ያለው ፡፡ምርታማነትን ማሳደግ፤ ከህብረተሰቡ ጋር በጋራ መስራት፣ ህገወጥ ንግድን መከላከል እና ቡና ላይ እሴት ጨምሮ ለዓለም ገበያ ማቅረብ ደግሞ የችግሩ መፍትሄ መሆኑ ተጠቅሶ ሁሉም በትብብር እንዲሰራ ተጠይቋል ፡፡ከባለሃብቶች፣ አቅራቢዎችና አልሚዎች ለተነሱ ጥያቄዎች መንግስት አፋጣኝ ምላሽ እንደሚሰጥ በውይይቱ ማስታወቁን ነው ያመለከተው ፡፡በዘርፉ ለሚከሰቱ ችግሮችን በጥናት ላይ ተመስርቶ መፍትሄ የሚሰጥ ከባለሀብቱና ከመንግሰት የተወጣጣ ምክር ቤት እንዲቋቋምም አቅጣጫ ተቀምጧል ብሏል ፡፡መንግስት ለሆርቲካልቸር ዘርፍ በሰጠው ትኩረት ኢትዮጵያ በዘርፉ ቀዳሚ ከሆኑ ሀገራት ተርታ ለመሰለፍ መቻሏን መግለጫው አስታውቋል ፡፡ሆኖም በነባር ኮሪደሮች ልማትና ግብይት ተግዳሮቶችና የአዳዲስ የአበባ እርሻ ልማቶች አለመስፋፋት ዘርፉ እንዳያድግ ማነቆ ሆኖ መቆየቱን ነው ያመለከተው ፡፡ለአዳዲስ እርሻዎችም በቂ መሬት፣ ህጋዊ ማዕቀፍ፣ የድጋፍ ሰጪ አካላት ድጋፍ አለመኖርና መሰረተ ልማት አለመስፋፋት ሌሎች በዘርፉ የተጠቀሱ ችግሮች መሆናቸውን ነው የተገለጸው ፡፡ለዚህም በአዳዲስ የአበባ፤ የአትክልትና ፍራፍሬ ዘርፍ ላይ ለውጥ ለማምጣት ያላሰለሰ ጥረት እንዲደረግ አቅጣጫ ተቀምጧል፡፡በውይይቱ ላይ መንግስት ለባለሃብቶች ድጋፍ እንደሚያደረግ ቃል የገባ ሲሆን ባለሃብቶችም የአገሪቱን የውጭ ምንዛሪ ለማሳደግ በሚደረገው ጥረት የበኩላቸውን አስተዋጽኦ እንዲያበረክቱ ጥሪ ተላልፏል-(ኢቢሲ) ፡፡